3 er også klar til 5G

Teleselskabet 3 har sikret sig mulighed for at udbyde 5G. Ved Energistyrelsens netop afsluttede frekvensauktion har 3 købt licenser til både 700 og 900 MHz frekvensbåndene. Med 700 MHz licensen får 3 mulighed for at udbyde 5G, mens en større portion 900 MHz vil forbedre både udendørs- og indendørsdækningen på 3’s 4G-netværk. Det skriver selskabet i dag i en pressemeddelelse.

De ekstra 900 MHz frekvenser betyder at 3-kunder i landområderne kan se frem til bedre dækning på 3’s eget net.

– Vi er rigtig godt tilfredse med de blokke, som vi fik med fra auktionen. Vi har haft behov for mere spektrum i de lavere frekvensbånd, hvor vi indtil nu kun har haft 2×5 MHz i 900-båndet. Nu får vi i stedet 2×15 MHz, og det betyder, at vi kan udnytte frekvensernes evner til at øge vores geografiske fladedækning i fx landområder og samtidig også forbedre indendørsdækningen hos kunderne. De vil komme til at opleve højere hastigheder på den baggrund, lover Morten Christiansen, der er CEO for 3, i pressemeddelelsen.

Trods de positive toner måtte 3 dog opgive at få fingrene i 2300 MHz frekvensblokkene, der også skal bruges til 5G, da priserne simpelthen blev for høje for selskabet.

– Priserne blev presset unødvendigt langt op undervejs på grund af den måde auktionen var tilrettelagt på, siger Morten Christiansen.

5G-licenserne er blevet delt mellem de tre selskaber 3, TDC og TT (Telia og Telenor). TDC er det eneste af de tre selskaber der har fået fingre i 2300 MHz frekvenserne.

3 har ikke udmeldt en tidsplan for, hvornår de forventer at iværksætte opgraderingen til 5G.

3 er også klar til 5G